text: CONSERVACIÓ DE LA BIODIVERSITAT - Custòdia del territori
  La custòdia del territori s'articula a través de pactes voluntaris que acorden les entitats de custòdia del territori i els propietaris dels terrenys que es volen conservar. Aquests pactes, que es plasmen en els documents anomenats acords de custòdia del territori, estableixen compromisos per a les dues parts dirigits a mantenir o recuperar el medi natural i el paisatge de les finques. A Catalunya, la Xarxa de Custòdia del Territori promou la custòdia i agrupa a totes les entitats i propietaris que la practiquen.
  Al llarg dels darrers anys, l'Ajuntament de Tremp ha anat firmant acords de custòdia amb diverses entitats conservacionistes i propietaris privats. Alguns d'aquests acords han estat motivats pel valor d'ús públic de les finques, mentre que la majoria volen millorar la biodiversitat de la zona o afavorir l'estat de conservació d'alguna espècie concreta.
  Tot seguit es llisten els acords de custòdia de l'Ajuntament de Tremp actualment vigents:
  > Canemà/Miralles. Està situat al barranc de Miralles, vora la Torre de Tamúrcia. Té un interès especial perquè és un espai d'ús públic. L'objectiu de l'acord és promoure l'aprofitament sostenible dels recursos de la finca i, per aconseguir-ho, es realitzen actuacions d'habilitació de la finca per a l'ús públic, amb la instal·lació de taules, una barbacoa, cartells informatius i plantació d'arbres per crear un espai que contingui els visitants a l'entrada de l'EIN de la serra de Sant Gervàs i sigui punt d'inici de rutes a peu. La finca, que està inclosa a la Xarxa Natura 2000, té una extensió d'1'5 ha, i l'acord, firmat el 2005 entre l'Ajuntament i un propietari privat per 30 anys, preveu la seva cessió d'ús i arrendament.
  > Vallmolat. Està situat als Arenys de la Noguera Pallaresa, vora Vilamitjana. El seu valor principal és que s'hi han construït unes basses pel cranc de riu autòcton, una espècie amenaçada. L'objectiu principal de l'acord és conservar la població de cranc de riu que hi havia al canal de Gavet, i que quan es buidava per fer-hi tasques de manteniment calia mantenir en un viver fins que es tornaven a alliberar de nou al canal. Té una extensió de 0.8 ha. L'acord es va firmar l'any 2006 entre l'Ajuntament i un propietari privat, per un període de 30 anys prorrogables, amb cessió d'ús i arrendaments.
  > Tamars. Està situat vora lo Tossal o la Torre del Senyor, a l'oest de la Torre de Tamúrcia. La finca té ús agrícola i de pastures i l'objectiu de l'acord és conservar i restaurar elements singulars i conservar els valors naturals de l'espai. Té una extensió de 0'8 ha i està inclòs a la Xarxa Natura 2000. L'any 2005 l'acord firmat va comportar una donació a l'Ajuntament per part del propietari de la finca.
  > Serra d'Ordials i Graller (o serra de Lleràs). Està situat vora el poble de Gurp. L'objectiu principal de l'acord és la conservació d'espècies i els valors naturals de l'espai. Concretament hi ha un punt d'alimentació suplementària per ocells carronyaires. La finca és pública i té una extensió de 0'85 ha. L'acord, firmat el 2008 entre l'Ajuntament i l'associació naturalista Lo Trencalòs, consisteix en un contracte de custòdia del territori per 10 anys prorrogables.
  > Finques propietat de l'ajuntament de Tremp. Hi ha dues finques públiques incloses a la Xarxa Natura 2000, de 9.000 ha cadascuna, una molt a prop del poble de Sapeira i l'altra, de Castellet. L'Ajuntament va firmar els dos acords el 2006 per un termini d'un any, prorrogable, l'un amb l'Agrupació de Defensa Forestal de Tremp i l'altre amb l'associació Lo Trencalòs. Ambdues entitats es comprometien a fer un seguiment de la finca i a proposar a l'ajuntament accions de conservació i restauració, i assessorar-lo per a obtenir el finançament necessari.
  > Miralles. L'objectiu d'aquest acord és l'afavoriment de la presència de conills, a través d'uns tancats d'aclimatació per a exemplars reintroduïts. La finca pública, inclosa a la Xarxa Natura 2000, té una extensió de 2,25 ha i està gestionada per la Societat de Caçadors Montsec a través d'un acord verbal de 2007 de durada indeterminada.
  > Camí del Noguera Pallaresa. Aquest acord de custòdia, firmat el 2007 (per 4 anys, prorrogables) entre l'Ajuntament i l'entitat PAS: amics del camí, manté el tram de camí entre Tremp i Palau de Noguera que passa paral·lel al riu Noguera Pallaresa.
  > Els Arenys de la Noguera Pallaresa. Acord entre l'Ajuntament de Tremp i l'Estació Biològica del Pallars Jussà, signat l'any 2010, perquè aquesta entitat de custòdia participi en la gestió de 22 hectàrees de titularitat municipal a l'espai fluvial del riu Noguera Pallaresa, en el tram comprès entre Tremp i Puigcercós. Té una validesa de 10 anys.
  > El Casal dels Voltors. Acord entre l'Ajuntament de Tremp i l'Estació Biològica del Pallars Jussà, signat l'any 2011, perquè aquesta entitat de custòdia organitzi activitats divulgatives i d'educació ambiental al Casal dels Voltors i en una finca de l'Ajuntament de Tremp propera a la Torre de Tamúrcia. Té una validesa de 10 anys.